สรุปภาวะตลาดต่างประเทศ ประจำวันที่ 26 มิ.ย. 2563
สรุปภาวะตลาดต่างประเทศ ประจำวันที่ 26 มิ.ย. 2563
29 มิ.ย. 2563

ดัชนีดาวโจนส์ตลาดหุ้นนิวยอร์กปิดร่วงลงมากกว่า 2% เมื่อวันศุกร์ (26 มิ.ย.) เนื่องจากนักลงทุนวิตกว่า การฟื้นตัวของเศรษฐกิจสหรัฐจะเป็นไปอย่างล่าช้า หลังจากหลายรัฐของสหรัฐกลับมากำหนดข้อจำกัดในการดำเนินธุรกิจอีกครั้ง เพื่อรับมือกับจำนวนผู้ติดเชื้อโควิด-19 ที่พุ่งขึ้น
ดัชนีเฉลี่ยอุตสาหกรรมดาวโจนส์ปิดที่ 25,015.55 จุด ร่วงลง 730.05 จุด หรือ -2.84%, ดัชนี S&amp;P500 ปิดที่ 3,009.05 จุด ร่วงลง 74.71 จุด หรือ -2.42% และดัชนี Nasdaq ปิดที่ 9,757.22 จุด ร่วงลง 259.78 จุด หรือ -2.59%
ในรอบสัปดาห์ที่ผ่านมา ดัชนีเฉลี่ยอุตสาหกรรมดาวโจนส์ ร่วง 3.31%, ดัชนี S&amp;P500 ร่วง 2.87% และดัชนี Nasdaq ร่วง 1.87%
 
ตลาดหุ้นยุโรปปิดปรับตัวลงเมื่อวันศุกร์ (26 มิ.ย.) ตามการร่วงลงของตลาดหุ้นสหรัฐ หลังจากที่จำนวนผู้ติดเชื้อโควิด-19 ที่พุ่งขึ้นในหลายรัฐ และการประกาศมาตรการล็อกดาวน์อีกครั้งซึ่งจะส่งผลกระทบต่อกิจกรรมทางเศรษฐกิจนั้น ทำให้นักลงทุนวิตกเกี่ยวกับอัตราการฟื้นตัวของเศรษฐกิจโลก
ดัชนี Stoxx Europe 600 ลดลง 0.39% ปิดที่ 358.32 จุด
ดัชนี CAC-40 ตลาดหุ้นฝรั่งเศสปิดที่ 4,909.64 จุด ลดลง 8.93 จุด หรือ -0.18% และดัชนี DAX ตลาดหุ้นเยอรมนีปิดที่ 12,089.39 จุด ลดลง 88.48 จุด หรือ -0.73% ขณะที่ดัชนี FTSE 100 ตลาดหุ้นลอนดอนปิดที่ 6,159.30 จุด เพิ่มขึ้น 12.16 จุด หรือ +0.20%
 
ตลาดหุ้นลอนดอนปิดบวกเมื่อวันศุกร์ (26 มิ.ย.) โดยหุ้นกลุ่มส่งออกได้แรงหนุนจากเงินปอนด์ที่อ่อนค่าลง และหุ้นกลุ่มสินค้าอุปโภคบริโภคปรับตัวขึ้น เนื่องจากนักลงทุนพากันเข้าซื้อหุ้นกลุ่มปลอดภัย ท่ามกลางความวิตกเกี่ยวกับผลกระทบทางเศรษฐกิจที่เกิดจากโรคโควิด-19 ที่แพร่ระบาดเพิ่มขึ้นทั่วโลก
ดัชนี FTSE 100 ตลาดหุ้นลอนดอนปิดที่ 6,159.30 จุด เพิ่มขึ้น 12.16 จุด หรือ +0.20%
 
สัญญาน้ำมันดิบเวสต์เท็กซัส (WTI) ตลาดนิวยอร์กปิดลดลงเมื่อวันศุกร์ (26 มิ.ย.) เนื่องจากนักลงทุนขายสัญญาน้ำมันดิบออกมา ท่ามกลางความไม่แน่นอนเกี่ยวกับผลกระทบทางเศรษฐกิจที่ยืดเยื้อจากการแพร่ระบาดของโรคโควิด-19 ซึ่งทำให้เกิดความวิตกว่า อุปสงค์น้ำมันดิบจะอ่อนแอลงอีก
สัญญาน้ำมันดิบ WTI ส่งมอบเดือนส.ค. ลดลง 23 เซนต์ หรือ 0.6% ปิดที่ 38.49 ดอลลาร์/บาร์เรล และร่วงลง 3.4% ในรอบสัปดาห์นี้
สัญญาน้ำมันดิบเบรนท์ส่งมอบเดือนส.ค. ลดลง 3 เซนต์ หรือ 0.07% ปิดที่ 41.02 ดอลลาร์/บาร์เรล และร่วงลง 2.8% ในรอบสัปดาห์นี้
 
สัญญาทองคำตลาดนิวยอร์กปิดบวกเมื่อวันศุกร์ (26 มิ.ย.) โดยได้แรงหนุนจากคำสั่งซื้อสินทรัพย์ปลอดภัย หลังจากตลาดหุ้นทั่วโลกร่วงลงจากความวิตกเกี่ยวกับจำนวนผู้ติดเชื้อไวรัสโควิด-19 ที่พุ่งขึ้นในสหรัฐ และในประเทศต่างๆ
สัญญาทองคำตลาด COMEX (Commodity Exchange) ส่งมอบเดือนส.ค. เพิ่มขึ้น 9.7 ดอลลาร์ หรือ 0.55% ปิดที่ 1,780.3 ดอลลาร์/ออนซ์ และปรับตัวขึ้น 1.6% ในรอบสัปดาห์นี้
สัญญาโลหะเงินส่งมอบเดือนก.ค. เพิ่มขึ้น 14 เซนต์ หรือ 0.78% ปิดที่ 18.035 ดอลลาร์/ออนซ์
สัญญาพลาตินัมส่งมอบเดือนต.ค. เพิ่มขึ้น 10.8 ดอลลาร์ หรือ 1.34% ปิดที่ 819.3 ดอลลาร์/ออนซ์
สัญญาพัลลาเดียมส่งมอบเดือนก.ย. พุ่งขึ้น 49.30 ดอลลาร์ หรือ 2.7% ปิดที่ 1,894.40 ดอลลาร์/ออนซ์
 
ดอลลาร์สหรัฐอ่อนค่าลงเล็กน้อยเมื่อเทียบกับสกุลเงินหลักๆ ในการซื้อขายที่ตลาดปริวรรตเงินตรานิวยอร์กเมื่อวันศุกร์ (26 มิ.ย.) เนื่องจากนักลงทุนขายดอลลาร์ออกมาท่ามกลางความวิตกกังวลเกี่ยวกับผลกระทบทางเศรษฐกิจที่ยืดเยื้อจากการแพร่ระบาดของโรคโควิด-19 ในสหรัฐ หลังจากที่มีรายงานการพบผู้ติดเชื้อเพิ่มขึ้นในหลายสหรัฐ ซึ่งส่งผลให้มีการประกาศมาตรการล็อกดาวน์อีกครั้งเพื่อควบคุมการแพร่ระบาด
ดัชนีดอลลาร์ ซึ่งเป็นดัชนีวัดความเคลื่อนไหวของดอลลาร์เมื่อเทียบกับสกุลเงินหลัก 6 สกุลในตะกร้าเงิน ลดลง 0.01% สู่ระดับ 97.4326 เมื่อคืนนี้
ดอลลาร์สหรัฐอ่อนค่าเมื่อเทียบกับเงินเยนที่ระดับ 107.18 เยน จากระดับ 107.20 เยน และอ่อนค่าลงเมื่อเทียบกับฟรังก์สวิส ที่ระดับ 0.9474 ฟรังก์ จากระดับ 0.9489  ฟรังก์ แต่ดอลลาร์สหรัฐแข็งค่าเมื่อเทียบกับดอลลาร์แคนาดา ที่ระดับ 1.3656 ดอลลาร์แคนาดา จากระดับ 1.3649 ดอลลาร์แคนาดา
ยูโรแข็งค่าเมื่อเทียบกับดอลลาร์สหรัฐ ที่ระดับ 1.1228 ดอลลาร์ จากระดับ 1.1215 ดอลลาร์ ขณะที่เงินปอนด์อ่อนค่าแตะที่ระดับ 1.2344 ดอลลาร์ จากระดับ 1.2405 ดอลลาร์ และดอลลาร์ออสเตรเลียอ่อนค่าสู่ระดับ 0.6866 ดอลลาร์สหรัฐ จากระดับ 0.6871 ดอลลาร์